Worcester F 80 Distinctiones

46 Debet Homo Multa

Debet homo multa: quedam Deo,[[1]](#footnote-1) quedam sibi, quedam proximo.

¶ Deo debet tria quia emendacionem pro delicto, [1] Reg.[[2]](#footnote-2) 6[:3]: *Quod debetis reddite pro* delicto. Hoc fit per opera penitencie.

¶ Secundo debet obsequium pro beneficio, Josue[[3]](#footnote-3) 24[:15]: *Eligite hodie, cui* potissime *servire debeatis*.

¶ Tercio, debet racionem pro acceptis et expensis, Luc. 16[:5]: *Quantum debes domino meo*? Set heu quia Matt. 18[:30] dicitur, mittite eum *in carcerem donec redderet*.

¶ Item, homo debet tria sibi. Ipsi secundum tria que habet, que sunt anima, caro, compositum. Debet, ergo, carni mortificacionem sicut vinee purgacionem, Rom. 8[:12]: *Debitores sumus non carni, ut secundum carnem vivamus*. Secundo, anime puritatem sicut templo mundiciam, 4 Reg. 5[:13]: *Si rem grandem dixisset tibi propheta, certe facere debueras, quanto magis quia dixit [tibi]: Lavare*. Tercio debet composito humilitatem sicut eger humiliat se coram medico, Rom. 15[:1]: *Debemus nos firmiores[[4]](#footnote-4) imbecillitates infirmorum sustinere*, etc.

¶ Debet etiam homo proximo dileccionem cordis sicut membrum membro, Rom. 13[:8]: *Nemini* quicquam *debeatis, nisi ut invicem diligatis*. [1] Joan. 4[:11]: *Si Deus dilexit* mundum *et nos debemus alterutrum[[5]](#footnote-5) diligere*. Secundo, instruccionem oris sicut sol diffundit radios, Rom. 1[:14]: *Sapientibus, et insipientibus debitor sum.* Tercio subuencionem operis sicut aues nobiles subueniunt in potencioribus sui generis, Joan. 13[:14]: *Si ego lavi pedes vestros, Dominus et Magister, et vos debetis,* etc. Eccli. 4[:8]: Inclina *pauperi aurem tuam sine tristitia, et redde illi debitum tuum*. [1] Joan 3[:16]: *Debemus pro fratribus animas* nostra *ponere*.

¶ In Dei ecclesia duo sunt gradus hominum, prelati et subditi, et hii sunt debitores adinuicem. Nam et subditi debet prelatis obedienciam, prelati subditis custodiam, et hii pro inuicem orationem. Quod subditi prelatis obedient, Heb. 13[:17]: *Obedite prepositis vestris. Ipsi enim peruigilant*, etc. Quod prelati subditis, Colo. 1[:9]: *Non cessamus pro vobis orantes*.

1. Deo ] *add.* quedam Deo. [↑](#footnote-ref-1)
2. Reg. ] *corr.* Cor. [↑](#footnote-ref-2)
3. Josue ] *corr.* Num. [↑](#footnote-ref-3)
4. firmiores ] F 128, Lambeth *corr.* infirmores F 80. [↑](#footnote-ref-4)
5. alterutrum ] *corr*. alter alterum F 80 alter alterutrum Lambeth. [↑](#footnote-ref-5)